Rowers slaan weer op PTA-juwelier toeDie polisie op die toneel by die Grove-winkelsentrum. Foto: @AngeloZ/Twitter ŉ Vermeende rower is Woensdag tydens ŉ juwelierswinkelrooftog by nog ŉ gewilde winkelsentrum, die Grove, in die ooste van Pretoria geskiet en gewond. Dit volg in skaars ŉ week nadat ŉ groep mans ŉ juwelierwinkel in die Menlyn Park-winkelsentrum beroof het. Volgens kapt. Jan Sepato, ŉ polisiewoordvoerder, het ŉ poging tot roof omstreeks 11:45 by Francois Juweliers plaasgevind. “Drie gewapende mans het die winkel binnegestorm en op geld en juwele aangedring,” het Sepato aan Maroela Media gesê. Die eienaar van die winkel, Francois Du Toit, was in sy kantoor en het die verdagtes op kringtelevisiebeeldmateriaal gesien. Hy het uit sy kantoor gestorm waarna die rowers op hom losgebrand het. Du Toit het sy vuurwapen uitgeruk en teruggeskiet, waartydens hy glo ŉ verdagte in die rug geskiet het. Die verdagte het op die grond geval en aangehou om op Du Toit te skiet. Twee verdagtes het glo buite die sentrum vir hul drie makkers gewag. Al vyf die verdagtes het daarin geslaag om te ontsnap. Niks is tydens die voorval gesteel nie. Maroela Media het verlede Dinsdag berig ŉ groep van agt gewapende mans het die NWJ-juwelierswinkel in die gewilde Menlyn Park-winkelsentrum in die ooste van Pretoria beroof. ŉ Pensioenaris is tydens die voorval gewond. Lees meer hier. Dit is nog nie in hierdie stadium bekend of die twee rooftogte met mekaar verbind kan word nie.